Somos sabedores de qu'esta ufierta nun ye necesariamente la última pallabra que pue dicise. Ye, cenciellamente, una propuesta de solución a problemes concretos, perconscientes de qu'hai más d'una rempuesta. Poro, nun tán escrites toles soluciones que podríen afayase. En dellos casos, cuando l'adautación del elementu forasteru ye clara según les Normes nin siquiera se conseña porque persabe l'Academia qu'un bon llector fadrá'l trabayu ensin nueves indicaciones. Les propuestes qu'equí se faen polo qu'oliven ye por dir derrompiendo nueves siendes espresives, nuevos clixés comunicativos que dean personalidá al idioma. Pero, xustamente por tratase d'un trabayu de xuntura asturiana, l'ALLA convida a les persones interesaes a que-y faigan llegar otres propuestes y otres nueves iniciatives y comprométese al empar, a estudiales toes con procuru y a allumales si fore'l casu. Y ello porque tamos convencíos de qu'esti ye'l meyor camín pa enanchar les posibilidaes d'esta gran ferramienta que ye la llingua d'Asturies.